Fólkið var leitt fyrir dómara í sitthvoru lagi , en Oddur Árnason , yfirlögregluþjónn hjá lögreglunni á Suðurlandi , segir dómara hafa tekið sér frest til kvölds til að kveða upp úrskurð , að minnsta kosti í fyrri fyrirtökunni . Það lá ekki fyrir þegar mbl.is náði tali af honum rétt fyrir klukkan fjögur hvort sami hátturinn yrði á með seinni fyrirtökuna . Það væri þó líklegt . Oddur vill lítið gefa upp hvað kom fram við yfirheyrslur yfir fólkinu í dag eða hvort atburðarásin hafi skýrst . „ Við ætlum að halda spilunum þétt að okkur með þær upplýsingar og almennt einstök atriði rannsóknarinnar . “ Fram hefur þó komið að lögregla telji rökstuddan grun um að eldsupptök í einbýlishúsinu á Kirkjuvegi hafi verið af mannavöldum , en tvennt lést í brunanum . Aðspurður hvort talið sé að eldurinn hafi verið kveiktur af ásetningi segir Oddur : „ Það er til rannsóknar hvort það er ásetningur eða gáleysi . “ Rannsókn á vettvangi lauk um þrjúleytið og hefur húsið nú verið afhent tryggingafélagi til vinnslu . „ Úrvinnsla úr þeim gögnum sem var aflað tekur hins vegar lengri tíma , “ segir Oddur .